Na temelju članka 31. stavka 1. točke 2. Statuta Hrvatskog zavoda za mirovinsko osiguranje (Narodne novine, broj 28/14, 24/15, 73/19 I 147/20), članka 12. Pravilnika o uvjetima i načinu prodaje stanova u vlasništvu Hrvatskog zavoda za mirovinsko osiguranje, KLASA: 041-01/18-02/3, URBROJ: 341-99-01/01-18-7 od 20. lipnja 2018., Odluke Upravnog vijeća Hrvatskog zavoda za mirovinsko osiguranje za prodaju nekretnina, KLASA: 041-01/24-02/8, URBROJ: 341-99-01/01-24-9 od 2. listopada 2024. i Odluke ravnatelja Hrvatskog zavoda za mirovinsko osiguranje o pokretanju postupka prodaje stana u Ozlju, Kurilovac 9, KLASA: 370-03/19-01/568, URBROJ: 341-99-07/6-22-9 od 15. listopada 2024., Hrvatski zavod za mirovinsko osiguranje, Zagreb, A. Mihanovića 3, uz suglasnost Gradskog vijeća grada Ozlja, objavljuje

J A V N I N A T J E Č A J

za prodaju stana u Ozlju, Kurilovac 9

I. Predmet natječaja

Prodaje se stan u suvlasništvu Hrvatskog zavoda za mirovinsko osiguranje i Grada Ozlja u Ozlju, Kurilovac 9, upisan u zemljišnim knjigama Općinskog suda u Karlovcu, Zemljišnoknjižnog odjela u Ozlju, površine 58,15 m2, nalazi se u potkrovlju zgrade sagrađene na z. č. br. 2413/2, zk. ul. br. 16 k. o. Ozalj.

Nekretnina se prodaje u zatečenom stanju „viđeno – kupljeno“. Provedeno je energetsko certificiranje stana te su mu dodijeljeni energetski razredi D (energija za grijanje) i C (primarna energija).

II. Kupoprodajna cijena

Početna cijena nekretnine iznosi 52.850,00 (slovima: pedeset dvije tisuće osamsto pedeset) eura i plaća se odjednom, u roku 30 dana od sklapanja ugovora o kupoprodaji i izdavanja izlaznog računa.

III. Pravo sudjelovanja

Pravo sudjelovanja na javnom natječaju imaju sve domaće fizičke i pravne osobe te strane fizičke i pravne osobe, državljani EU ili država s kojima RH ima uspostavljen reciprocitet u pravu na kupnju nekretnina s obzirom na državljanstvo kupca, uz prethodnu suglasnost ministarstva nadležnog za poslove pravosuđa.

IV. Sadržaj ponude

Ponuda mora sadržavati **(prilog 1.)**:

1. osobne podatke ponuditelja (ime i prezime fizičke osobe, odnosno naziv pravne osobe, osobni identifikacijski broj (OIB), kontaktne podatke (adresa, faks, broj telefona, e-adresa) te naziv banke i broj računa ponuditelja za povrat jamstva u slučaju neprihvaćanja ponude)
2. cijenu izraženu u eurima (brojkama i slovima) koja **mora biti viša od početne cijene**
3. potpis ponuditelja
4. popis priloga dostavljenih uz ponudu.

Ponudi se obvezno prilaže:

1. a) domaće fizičke osobe dužne su priložiti presliku važeće osobne iskaznice, a strane fizičke osobe presliku putovnice

b) domaće pravne osobe dužne su priložiti izvornik ili ovjerenu presliku izvatka iz sudskog registra, a strane pravne osobe izvornik ili ovjerenu presliku izvatka iz domicilnog registra s ovjerenim prijevodom sudskog tumača na hrvatski jezik, ne stariji od 60 dana od dana objave javnog natječaja

1. domaće fizičke i pravne osobe dužne su priložiti izvornik ili ovjerenu presliku potvrde Porezne uprave o nepostojanju duga po osnovi javnih davanja, koja ne smije biti starija od 60 dana od dana objave javnog natječaja
2. dokaz o izvršenoj uplati jamčevine
3. vlastoručno potpisana izjava ponuditelja kojom se obvezuje da će u slučaju prihvaćanja njegove ponude snositi troškove sklapanja i provedbe ugovora o kupoprodaji te da u cijelosti prihvaća uvjete javnog poziva za javno prikupljanje ponuda **(prilog 2.)**.

V. Jamčevina

Ponuditelji su dužni uplatiti jamčevinu u visini 10 % početne cijene nekretnine, odnosno 5.285,00 (slovima: pet tisuća dvjesto osamdeset pet) eura, koja se uplaćuje u korist Državnog proračuna, Republika Hrvatska, Zagreb, Katančićeva 5, **IBAN HR1210010051863000160, poziv na broj: HR64 9725-23911-OIB uplatitelja.**

Izabranom ponuditelju uplaćena jamčevina uračunava se u cijenu, a ostalim ponuditeljima Hrvatski zavod za mirovinsko osiguranje vratit će jamčevinu u roku od 30 dana od dana donošenja odluke o odabiru najpovoljnije ponude, s tim da ponuditelj kojem se vraća jamčevina nema pravo na kamate za razdoblje od njezine uplate do isplate.

VI. Dostava ponuda

Krajnji rok predaje ponuda je 22. studenog 2024.

Pisana ponuda dostavlja se na adresu: HRVATSKI ZAVOD ZA MIROVINSKO OSIGURANJE, Središnja služba, Odjel za gospodarenje nekretninama, Zagreb, A. Mihanovića 3, s naznakom „Ponuda za kupnju stana u Ozlju, Kurilovac 9 – NE OTVARATI“.

S danom predaje ponude smatra se dan zaprimanja ponude na adresu naznačenu u javnom pozivu, odnosno dan predaje ponude na poštu preporučenom pošiljkom.

Nepravodobno zaprimljene ponude vratit će se neotvorene ponuditeljima, a nepotpune se neće razmatrati.

VII. Javno otvaranje ponuda

Ponude će se otvarati 29. studenog 2024. u 11.00 sati u prostorijama Hrvatskog zavoda za mirovinsko osiguranje, Zagreb, A. Mihanovića 3, dvorana A, II. kat.

Otvaranju ponuda mogu biti nazočni samo ponuditelji osobno ili opunomoćeni predstavnici ponuditelja (potrebna punomoć ovjerena kod javnog bilježnika).

VIII. Odabir ponuditelja

Najpovoljnijim ponuditeljem smatrat će se ponuditelj koji ponudi najvišu cijenu i čija ponuda udovoljava svim uvjetima javnog natječaja.

U slučaju odustajanja prvog najpovoljnijeg ponuditelja, najpovoljnijim ponuditeljem smatrat će se sljedeći ponuditelj koji je ponudio najvišu cijenu, uz uvjet da prihvati najvišu ponuđenu cijenu prvog ponuditelja. Prvi najpovoljniji ponuditelj koji odustane od ponude gubi pravo na povrat jamčevine.

Ako pristignu dvije identične potpune ponude s istim iznosom ponuđene cijene, ponuditelji će biti pozvani da u roku tri dana nakon primitka obavijesti u zatvorenoj omotnici dostave dopunu ponude, kako bi se donijela odluka o najpovoljnijem ponuditelju.

Odluka o odabiru najpovoljnijeg ponuditelja objavit će se na internetskoj stranici Hrvatskog zavoda za mirovinsko osiguranje te se smatra uredno dostavljenom svim ponuditeljima protekom osmoga dana od dana objave.

IX. Sklapanje ugovora o kupoprodaji

Ponuditelj koji bude odabran kao najpovoljniji dužan je u roku od 30 dana, računajući od poziva na sklapanje kupoprodajnog ugovora, sklopiti s prodavateljima ugovor o kupoprodaji nekretnine jer u protivnom gubi pravo na povrat jamčevine.

Kupac nekretnine, osim iznosa kupoprodajne cijene, snosi troškove ovjere ili potvrde (solemnizacije) kupoprodajnog ugovora i sve druge obveze vezane uz provedbu kupoprodajnog ugovora te porez na promet nekretnina.

X. Ostale odredbe

Podnošenjem ponude ponuditelj je izričito suglasan da prodavatelj može prikupljati, koristiti i dalje obrađivati date podatke u svrhu provedbe natječajnog postupka, sukladno propisima o zaštiti osobnih podataka.

Prodavatelji zadržavaju pravo poništenja natječaja ili dijela natječaja bez davanja obrazloženja i pri tome ne snose materijalnu ili drugu odgovornost prema ponuditeljima.

Stan se može razgledati 7. i 14. studenog 2024. u vremenu od 9:00 do 10:00 sati (kontakt: 047/731-400).

Za dodatne obavijesti o uvjetima natječaja ponuditelji se mogu obratiti Hrvatskom zavodu za mirovinsko osiguranje, Odjelu za gospodarenje nekretninama, Zagreb, A. Mihanovića 3, ili na tel. 01/4595-094.

Hrvatski zavod za mirovinsko osiguranje i

Grad Ozalj